钦定古今图书集成/明伦汇编/闺媛典/第047卷 > 朵那
## 钦定古今图书集成/明伦汇编/闺媛典/第047卷 > 朵那

按《辍耕录》：“朵那者，杭城东伟兀氏之女奴也。年十九，
勤敏谨愿。主卒某郡官所，朵那奉主妇日谨，主妇亦
委以腹心。至正壬辰秋七月初十日，寇陷杭，劫官民
府库，至伟兀氏家，不得物，乃反接主妇柱下，拔刀砺
颈上，诸侍婢皆散走，朵那独以身覆主妇，请代死，且
告曰：‘将军利吾财，岂利杀人哉？凡家之货宝，皆我所
藏，主母固弗知。若免主母死，当悉与将军不吝’。”寇允
解主妇缚，朵那乃探金银珠玉币帛等，散置堂上，寇
争夺之。既又欲犯朵那身，朵那持刀欲自屠，曰：“我主
二千石，我誓不奴他姓，况汝贼乎！”寇惊异，舍而去。朵
那泣拜主妇曰：“弃主货，全主命，权也。妾受命主钥货，
今失货而全身，非义也。请从此死。”遂自杀。时人莫不
称之曰义烈、义烈云〈浙江通志所载入义部〉